Kinderhuis vind baat by mooi gebaar | News24
Kinderhuis vind baat by mooi gebaar
Kirsty van Eyck van Glen Hurd het haar mondigwordingskenkings aan die kinders by die Door of Hope-kinderhuis oorhandig. Hier is sy by Gladys Panda, stigter van die sentrum. Foto: WERNER HILLS
DIE Door of Hope-kinderhuis in Port Elizabeth is nou tjok-en-blok vol poppe, teestelle, sporttoerusting en speelgoedkarre – talle van die kinders hier se heel eerste speelgoed.
Kirsty van Eyck (21) van Glen Hurd in Port Elizabeth het besluit om met haar 21ste verjaardag nie geskenke te aanvaar nie, maar eerder haar gaste te vra om geskenke vir dié Baaise weeshuis te bring.
Sy het onlangs 30 kinderogies sien blink toe sy “haar geskenke” aan hulle oorhandig.
“Die gaste was verbaas oor my versoek en sommige het selfs gedink ek wou soos die Kardashians wees, omdat een van hulle dieselfde vir haar verjaardag gedoen het,” sê dié student in die regte. “Maar my ma het my geleer om met ander te deel.”
Haar ma, Felicity, sê hul navorsing oor wees- en kinderhuise aan wie hulle die geskenke sou bring, het hulle na Door of Hope in Sydenham gelei.
“Toe ek hier instap, het ek net geweet dit is die plek wat by die skenking moet baatvind.”
Gladys Panda is die eienaar en stigter van Door of Hope en het meer as tien jaar gelede begin om verwaarloosde en weggooikinders in haar huis in Motherwell te versorg.
“Ek het ’n visie gehad om vir kinders te sorg. Die dag toe ek sê ek gaan dit doen, is die eerste kind na my gebring en binne ’n week het ek vyf kinders onder my sorg gehad,” onthou sy. Maar dit was nie maklik nie.
“Kinders van vroue met die MI-virus is na my gebring asook studente wat nadat hulle geboorte geskenk het, gevra het dat ek hul kinders versorg.”
Panda sê die voortbestaan van die skuiling is te danke aan die munisipaliteit se steun, vrywilligers en groothartigheid van mense van so ver as die VSA.
“Ek bid en vertrou op die Here vir alles wat ons nodig het. Elke keer kom hulp op die tyd dat ons dit nodig het. Sommige mense kom en belowe selfs om kinders se skoolgeld jaarliks te borg.”
Panda is baie dankbaar vir Van Eyck se groothartigheid.
“Hoewel Kersfees verby is, is dit nooit te laat om te gee en mense se harte te verbly nie.”
Stellenbosch 07:39 AM